b'\n_START_ARTICLE_\nJames D. Melville\n_START_PARAGRAPH_\nJames Desmond Melville juunior (s\xc3\xbcndinud 1950. aastatel) on Ameerika \xc3\x9chendriikide diplomaat, kes 8. detsembrist 2015 kuni 29. juulini 2018 oli Ameerika \xc3\x9chendriikide erakorraline ja t\xc3\xa4ievoliline suursaadik Eesti Vabariigis._NEWLINE_Ta l\xc3\xb5petas 1979. aastal Bostoni \xc3\x9clikooli bakalaureusekraadiga ajaloos ja 1982. aastal Rutgersi \xc3\x9clikooli Juris Doctori kraadiga \xc3\xb5igusteaduses._NEWLINE_Ta on t\xc3\xb6\xc3\xb6tanud Ameerika \xc3\x9chendriikide v\xc3\xa4listeenistuses alates 1986. aastast. Seal oli tema esimeseks t\xc3\xb6\xc3\xb6kohaks (1986\xe2\x80\x931988) Ameerika \xc3\x9chendriikide suursaatkond Saksa Demokraatlikus Vabariigis. Ta on t\xc3\xb6\xc3\xb6tanud nii v\xc3\xa4lisministeeriumi eri osakondades Washingtonis kui ka v\xc3\xa4lismissioonidel Sei\xc5\xa1ellidel, Venemaal Peterburis, Ameerika \xc3\x9chendriikide esinduses NATO juures ja Prantsusmaal._NEWLINE_Aastatel 2005\xe2\x80\x932008 oli ta minister-n\xc3\xb5unik Ameerika \xc3\x9chendriikide suursaatkonnas Venemaal Moskvas ja aastatel 2008\xe2\x80\x932010 samal ametikohal Ameerika \xc3\x9chendriikide suursaatkonnas Suurbritannias Londonis. M\xc3\xb5lemas saatkonnas tegutses ta ka ajutise asjurina. Aastatel 2010\xe2\x80\x932012 juhatas ta v\xc3\xa4lisministeeriumi Euroopa, Euraasia ja rahvusvaheliste organisatsioonide asjade b\xc3\xbcrood._NEWLINE_Enne Eestisse saabumist oli James Melville aastatel 2012\xe2\x80\x932015 saatkonna asejuht Saksamaal Berliinis. President Barack Obama nimetas ta suursaadikuks Eestisse 7. mail 2015 ja Ameerika \xc3\x9chendriikide Senat kinnitas ta ametisse sama aasta 5. augustil. Ta vannutati ametisse 18. septembril ja esitas oma volikirja Eesti presidendile Toomas Hendrik Ilvesele 8. detsembril 2015._NEWLINE_Suursaadik Melville valdab lisaks inglise keelele vene, saksa ja prantsuse keelt. Ta on abielus ja kahe poja isa._NEWLINE_30. juunil 2018 teatas Melville, et l\xc3\xa4heb president Donald Trumpi poliitika t\xc3\xb5ttu erru 29. juulil 2018._NEWLINE_3. augustil 2018 tunnustas president Kersti Kaljulaid teda I klassi Maarjamaa Risti teenetem\xc3\xa4rgiga.'